สามย่านมิตรทาวน์

สามย่านมิตรทาวน์ (อังกฤษ: Samyan Mitrtown) เป็นโครงการพัฒนาพื้นที่เชิงพาณิชยกรรมแบบผสมใจกลางกรุงเทพมหานคร บนที่ดินจำนวน 13 ไร่ของจุฬาลงกรณ์มหาวิทยาลัย บริเวณหัวมุมด้านตะวันตกเฉียงเหนือของย่านสามย่าน จุดตัดระหว่างถนนพระรามที่ 4 และถนนพญาไท ในพื้นที่แขวงวังใหม่ เขตปทุมวัน โครงการประกอบด้วยพื้นที่ค้าปลีก ที่อยู่อาศัย และอาคารสำนักงาน พื้นที่รวม 222,000 ตารางเมตร พัฒนาโครงการโดย บริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน) หรือ โกลเด้นแลนด์ และบริหารศูนย์การค้าโดยผู้เช่าพื้นที่คือ บริษัท เกษมทรัพย์ภักดี จำกัด กิจการร่วมทุนระหว่างบริษัท ทีซีซี แอสเซ็ทส์ (ประเทศไทย) จำกัด และบริษัท สามย่านมิตรทาวน์ โฮลดิ้ง จำกัด (ชื่อเดิม: บริษัท โกลเด้น พร็อพเพอร์ตี้ เซอร์วิสเซส จำกัด) เป็นส่วนหนึ่งของโครงการพัฒนาย่านพระรามที่ 4 ของกลุ่มทีซีซี ประวัติ พื้นที่เดิมของโครงการสามย่านมิตรทาวน์ ตั้งอยู่บริเวณหมอน 21-22 เป็นที่ดินแปลงหนึ่งของจุฬาลงกรณ์มหาวิทยาลัย ที่จัดสรรไว้สำหรับประกอบกิจกรรมเชิงพาณิชย์ ตั้งอยู่บริเวณสี่แยกสามย่าน มีเนื้อที่ประมาณ 13 ไร่ 1 งาน 47.5 ตารางวา เดิมทีที่ดินผืนนี้เป็นที่ตั้งของตลาดสามย่าน และอาคารพาณิชย์บริเวณโดยรอบจำนวน 171 คูหา ที่ผ่านมาพื้นที่มีการใช้ประโยชน์หลายลักษณะ เช่น ที่พักอาศัย ร้านค้าสะดวกซื้อ ธนาคาร ร้านอาหาร ร้านค้าทั่วไป ร้านให้บริการหรือรับจ้างรูปแบบต่าง ๆ ซึ่งในส่วนของตลาดสามย่าน ได้ตั้งอยู่บนที่ดินของจุฬาลงกรณ์มหาวิทยาลัย บริเวณจุฬาลงกรณ์ซอย 15 ตรงข้ามโรงภาพยนตร์สามย่านรามา (เดิม) (ช่องต่อหัวมุมถนนพระราม 4 และถนนพญาไท) มีบริเวณที่ดินประมาณ 2.92 ไร่ เป็นอาคารที่ก่อสร้างมาพร้อมการทำสัญญาบูรณะปรับปรุง โดยมีบริษัท วังใหม่ จำกัด เป็นผู้ดำเนินการก่อสร้าง และเริ่มเป็นกิจการตลาดเอกชน ใช้ชื่อว่า "ตลาดสามย่าน" มาตั้งแต่ปี พ.ศ. 2508 จากการพัฒนาของเมืองที่เกิดขึ้น ทำให้จุฬาลงกรณ์มหาวิทยาลัยเห็นสมควรที่จะปรับปรุงพัฒนาพื้นที่ดังกล่าว เพื่อให้เกิดประโยชน์จากการใช้พื้นที่สูงสุด และเมื่อสัญญาเช่ากับผู้เช่ารายเดิมครบอายุสัญญา จุฬาลงกรณ์มหาวิทยาลัยจึงได้รับมอบพื้นที่จากผู้เช่ารายเดิม โดยมีเป้าหมายที่จะพัฒนาพื้นที่ในบริเวณดังกล่าวอย่างเต็มรูปแบบในลักษณะของการเชิญชวนเอกชนเข้ามาลงทุนพัฒนาและประกอบการเชิงพาณิชย์ โดยทางมหาวิทยาลัยได้มีการทำแผนการพัฒนาเขตพื้นที่พาณิชย์ เพื่อกำหนดกรอบทิศทางการพัฒนาพื้นที่ดังกล่าวให้สอดคล้องและกลมกลืนกันในระยะยาว โดยจุฬาลงกรณ์มหาวิทยาลัยใช้วิธีการเปิดให้เอกชนเข้าร่วมประมูลการพัฒนาโครงการ ซึ่งมี บริษัท ยูนิเวนเจอร์ จำกัด (มหาชน) ในกลุ่มทีซีซี และ บริษัท แลนด์ แอนด์ เฮ้าส์ จำกัด (มหาชน) เป็นผู้เข้ารอบการประมูลในรอบสุดท้าย แต่ต่อมา แลนด์ แอนด์ เฮ้าส์ ได้ถอนตัวออกจากการประมูล ทำให้จุฬาลงกรณ์มหาวิทยาลัยเปลี่ยนมาเจรจาตรงกับยูนิเวนเจอร์เพื่อยื่นข้อเสนอขอทำสัญญาระยะยาวกับคณะรัฐมนตรี อย่างไรก็ตาม บริษัทที่เป็นผู้ทำสัญญาเช่าที่ดินแปลงนี้กับจุฬาลงกรณ์มหาวิทยาลัยเพื่อการพัฒนาโครงการเป็นระยะเวลา 30 ปี เป็นอีกบริษัทหนึ่งในกลุ่มทีซีซี คือ บริษัท เกษมทรัพย์ภักดี จำกัด ซึ่งเป็นกิจการร่วมทุนระหว่างบริษัท ทีซีซี แอสเซ็ทส์ (ประเทศไทย) จำกัด และบริษัท โกลเด้น พร็อพเพอร์ตี้ เซอร์วิสเซส จำกัด บริษัทย่อยของบริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน) หรือ โกลเด้นแลนด์ และมอบหมายให้โกลเด้นแลนด์ดำเนินการพัฒนาพื้นที่ การจัดสรรพื้นที่ สามย่านมิตรทาวน์ เป็นโครงการพัฒนาพื้นที่เชิงพาณิชยกรรมแบบผสม ประกอบด้วยอาคารสำนักงาน คอนโดมิเนียม โรงแรม และพื้นที่ค้าปลีก โดยใช้แนวคิด "สมาร์ทมิกซ์ยูส" ภายในโครงการประกอบไปด้วยพื้นที่สำคัญดังนี้ บิ๊กซี ฟู้ดเพลส มูจิ และมูจิ คอฟฟี คอร์เนอร์ โฮมโปร เอส สปอร์ตเวิลด์ ยูนิโคล่ เซเว่น อีเลฟเว่น คัดสรร เบเกอรี่ แอนด์ คอฟฟี่ โดยเซเว่น ซี อาเซียน และมายด์ สเปซ โดย นายอินทร์ เอพรอน วอล์ค เซเลบริตี้ ฟิตเนส โดย ฟิตเนส เฟิร์ส มีเดียม แอนด์ มอร์ สามย่าน โค-ออป ศูนย์อาหารสามย่านฟู้ดเลเจนส์ โดย เอ็มบีเค โรงภาพยนตร์เฮาส์ สามย่าน จำนวน 3 โรง (ย้ายมาจากอาร์ซีเอ) สามย่านมิตรทาวน์ฮอลล์ สวนลอยฟ้าสามย่านสกายการ์เดน อาคารโรงแรมและห้องชุดเพื่อการพักอาศัย ทริปเปิล วาย ความสูง 33 ชั้น 119 เมตร อาคารสำนักงานมิตรทาวน์ ออฟฟิศ ทาวเวอร์ ความสูง 143 เมตร 31 ชั้น โดยมีทางเชื่อมไปยังของรถไฟฟ้ามหานคร สายเฉลิมรัชมงคล สถานีสามย่าน ที่ชั้น B1 อ้างอิง ดูเพิ่ม เว็บไซต์ทางการ สามย่านมิตรทาวน์ ที่เฟซบุ๊ก